Správa o stave prác na vypracovaní Národného strategického referenčného rámca na programovacie obdobie 2007 až 2013
(stav k 15. 12. 2004)

Správa o stave prác na vypracovaní Národného strategického referenčného rámca (NSRR)      na programovacie obdobie 2007 až 2013 (stav k 15. 12. 2004), ďalej len „druhá správa o stave prác“ sa predkladá na základe uznesenia vlády SR č. 465 z 19. mája 2004. Prvá štvrťročná správa informujúca o stave prác ku dňu 31. 8. 2004 bola prerokovaná a schválená uznesením vlády SR č. 996 z  20. 10. 2004. V súčasnosti predkladaná správa pokrýva obdobie                od 31. 8. 2004 do 15. 12. 2004. 

1.	Menovanie koordinátorky pre Národný strategický referenčný rámec na  programovacie obdobie 2007 až 2013.
          
Dňa 1. 11. 2004 bolo obsadené štátnozamestnanecké miesto mimoriadnej významnosti, ktorého vytvorenie bolo schválené v bode A.2 uznesenia vlády SR č. 465 z 19. 5. 2004.  Koordinátorkou pre vypracovanie Národného strategického referenčného rámca (NSRR) na programovacie obdobie 2007 až 2013 bola na základe výberového konania menovaná       Mgr. Ľubica Sabadošová, MBA, bývalá riaditeľka odboru riadenia pre CSF na Ministerstve výstavby a regionálneho rozvoja SR. Toto štátnozamestnanecké miesto mimoriadnej významnosti má byť obsadené do času, keď Európska komisia schváli Národný strategický referenčný rámec SR na obdobie 2007 – 2013, t. j. približne do konca roka 2006.

2.	Začiatok činnosti a doplnenie pracovnej skupiny ministrov na koordináciu prác pri spracovaní Národného strategického referenčného rámca na programovacie obdobie 2007 až 2013.

Prvé zasadnutie pracovnej skupiny ministrov vytvorenej podľa bodu B.2 uznesenia vlády      číslo 465 z 19. mája 2004 (ďalej len „pracovná skupina ministrov“ – PSM) sa uskutočnilo   20. septembra 2004 na MVRR SR. Pracovná skupina prerokovala a s pripomienkami schválila správu o stave prác na spracovaní Národného strategického referenčného rámca na obdobie 2007 až 2013 podľa stavu k 31. 8. 2004. Správa bola následne schválená vládou SR dňa 20. 10. 2004. 

Na základe záverov z prvého zasadnutia PSM bola vytvorená stála medzirezortná pracovná skupina zložená z odborníkov za jednotlivé ministerstvá (ďalej len „medzirezortná skupina“-  MRS), ktorí majú skúsenosti s tvorbou strategických dokumentov a eurodokumentov súvisiacich s členstvom SR v EÚ a ktorej úlohou bude okrem iného aj príprava podkladov pre zasadnutia pracovnej skupiny na  úrovni ministrov.

–––––––––––––––––––––––––––––––––––––––––––––––––––––––––––––––––––––––––––
Terminologická poznámka: V návrhoch nových nariadení pre budúce programovacie obdobie 2007 – 2013, ktoré 16. júla 2004 zverejnila Európska komisia, konkrétne v návrhu nariadenia Rady (ES) stanovujúceho všeobecné ustanovenia týkajúce sa Európskeho fondu regionálneho rozvoja, Európskeho sociálneho fondu a Kohézneho fondu, sa vo vzťahu k národnému programovaciemu dokumentu na roky 2007 – 2013  používa termín národný strategický referenčný rámec. Vzhľadom na uvedené sa tento termín bude používať aj ako názov  pre hlavný programovací dokument SR na obdobie rokov 2007 – 2013.

Minister vnútra SR adresoval 26. októbra 2004 ministrovi výstavby a regionálneho rozvoja list, v ktorom prejavil záujem ministerstva vnútra zapojiť sa do procesu tvorby NSRR na roky 2007 – 2013. Zámerom MV SR je dosiahnuť v ďalšom programovacom období vyššie zapracovanie potrieb viacerých zložiek MV SR do programovacích dokumentov prostredníctvom členstva ministra vnútra v pracovnej skupine pre koordináciu prác na NSRR. 

Návrh na doplnenie pracovnej skupiny na koordináciu prác pri spracovaní Národného strategického referenčného rámca na programovacie obdobie 2007 – 2013 o ministra vnútra SR je súčasťou návrhu uznesenia vlády SR priloženého k tomuto materiálu.

3.	Stav plnenia harmonogramu spracovania Národného strategického referenčného rámca na programovacie obdobie 2007 až 2013.

Ako je uvedené v bode 1, štátnozamestnanecké miesto mimoriadnej významnosti so zameraním na koordináciu prác na NSRR bolo obsadené k 1. novembru 2004. Táto skutočnosť však nebude znamenať zdržanie prác na NSRR, naopak, s cieľom zreálnenia a zrýchlenia postupu prác navrhla medzirezortná koordinátorka oproti pôvodnému harmonogramu niekoľko časových a obsahových zmien, tak aby bolo zabezpečené spracovanie finálnej verzie NSRR najneskôr k 31. 12. 2005. Dôvodom pre aktualizáciu harmonogramu je predovšetkým fakt, že Európska komisia očakáva predloženie NSRR zo strany jednotlivých členských krajín ku koncu roka 2005, avšak pôvodne schválený harmonogram prác predpokladal priebeh prác na NSRR ešte aj v prvom štvrťroku 2006. Aktualizovaný harmonogram je súčasťou návrhu uznesenia vlády SR priloženého k tomuto materiálu ako príloha č. 1. V súčasnosti sú v rámci jednotlivých rezortov realizované analytické práce.

4.	Zasadnutie medzirezortnej skupiny

Dňa 26. novembra 2004 sa na MVRR SR uskutočnilo prvé zasadnutie medzirezortnej skupiny (MRS) zloženej z odborníkov na úrovni generálnych riaditeľov a riaditeľov odborov relevantných rezortov. Členovia skupiny boli oboznámení s návrhmi novej legislatívy EÚ, ktorá stanoví právny rámec pre procesy programovania a implementácie v členských štátoch v budúcom programovacom období, ako aj s alternatívami predpokladaného obsahu nových strategických smerníc spoločenstva, ktoré budú zásadným spôsobom definovať obsah európskej politiky súdržnosti.

Medzirezortná skupina posúdila a odsúhlasila aktualizovaný postup prác a harmonogram programovania Národného strategického referenčného rámca a súvisiacich operačných programov. Časovo najbližšou úlohou v harmonograme, termínovanou do 31. 3. 2005, je spracovanie analýz súčasného stavu slovenského hospodárstva ako celku i v jednotlivých sektoroch, resp. oblastiach, pričom Ministerstvo financií SR už pracuje na makroekonomických analýzach súčasného stavu ekonomiky SR. Vypracované analýzy budú slúžiť ako podklad pre formulovanie vízie a cieľov pre národné hospodárstvo i jednotlivé oblasti činnosti. Jedným zo základných dokumentov podľa ktorých sa bude vypracovávať NSRR bude aj Stratégia rozvoja  konkurencieschopnosti Slovenska do roku 2010. 

Diskutovalo sa aj o otázke úlohy regiónov v riadení a/alebo implementácii programov v nasledujúcom programovacom období. Úvahy v tomto smere sa pohybovali v rozsahu od    1 regionálneho operačného programu s delegovaním niektorých právomocí na regióny, cez    1 regionálny operačný program s regiónmi plniacimi úlohu sprostredkovateľských orgánov pod riadiacimi orgánmi, až po 4 regionálne operačné programy na úrovni regiónov NUTS II.

Medzirezortná skupina uznala potrebu kvalifikovanej a vecnej diskusie o zapojení sa regiónov do riadenia a/alebo implementácie operačných programov a privítala návrh MVRR SR na spracovanie diskusného materiálu ako podkladu pre diskusiu o úlohe regiónov, ktorý bol      14. 12. 2004 predložený aj na diskusiu pracovnej skupine ministrov a Rade vlády SR pre regionálnu politiku a dohľad nad štrukturálnymi operáciami.

5.	Druhé zasadnutie pracovnej skupiny ministrov na koordináciu prác pri spracovaní Národného strategického referenčného rámca na programovacie obdobie 2007 až 2013.

Dňa 14. decembra 2004 sa v Starom Smokovci uskutočnilo v poradí druhé stretnutie pracovnej skupiny ministrov na koordináciu prác pri spracovaní NSRR na programovacie obdobie 2007 – 2013, ktorého sa ako pozorovateľ zúčastnil aj zástupca Ministerstva vnútra SR.

Pracovná skupina uznala potrebu koordinácie pozícií SR k novej legislatíve o štrukturálnych fondoch a k finančnej perspektíve EÚ na roky 2007 – 2013 ako aj zaistenie kompatibility programovania a čerpania štrukturálnych fondov, Kohézneho fondu a Európskeho poľnohospodárskeho fondu pre rozvoj vidieka a s týmto cieľom sa dohodla na vytvorení pracovnej skupiny z relevantných rezortov a Úradu vlády SR. 

Predmetom rokovania bola aj diskusia o možnostiach zapojenia regiónov do riadenia a/alebo implementácie operačných programov v budúcom programovacom období. Pre oblasti, v ktorých sa možnosť riadenia a implementácie operačných programov regiónmi javí ako reálna, bude konkrétna forma ich zapojenia závisieť od ich pripravenosti.

MVRR SR v spolupráci s MF SR a ÚV SR vypracuje dotazník na zhodnotenie pripravenosti regiónov, ktorý bude predmetom rokovania medzirezortnej skupiny na úrovni generálnych riaditeľov a riaditeľov odborov a po jeho odsúhlasení bude následne v januári 2005 zaslaný regiónom. 

Za účelom koordinácie programovania a finančného riadenia operačných programov zo strany regiónov a na základe vyhodnotených dotazníkov z regiónov vypracujú MF SR, MVRR SR a ÚV SR spoločný materiál, ktorý do konca mája 2005 predložia na rokovanie do vlády SR.